शत्रु नागरिकों के भारत में रह रहे उत्तराधिकारियों को भी छूटी सम्पत्ति के इस्तेमाल का कोई अधिकार नहीं रहेगा. शत्रु सम्पत्ति अधिनियम पर संसद की ‘सेलेक्ट कमेटी’ की रिपोर्ट में कहा गया है कि पाकिस्तानी नागरिकता ग्रहण कर लेने वालों की 11,882 एकड़ में फैली कुल 9,280 अचल सम्पत्तियां भारत में हैं. ऐसी अचल सम्पत्तियों की कुल कीमत 1.04 लाख करोड़ रुपए आंकी गई है, जबकि 266 लिस्टेड कम्पनियों में 2,610 करोड़ रुपए के शेयर के रूप में भी चल सम्पत्तियां हैं. इनके अलावा चल सम्पत्ति में 318 अनलिस्टेड कम्पनियों में 24 करोड़ रुपए के शेयर, 40 लाख रुपए का सोना और गहने, 177 करोड़ रुपए का बैंक बैलेंस, सरकारी सिक्योरिटीज में 150 करोड़ रुपए का निवेश और 160 करोड़ रुपए के फिक्सड डिपॉजिट्स भी शामिल हैं.